Michael T. Flynn

Michael Thomas «Mike» Flynn (født desember 1958) er en pensjonert offiser (generalløytnant) i U.S. Army som var direktør i Defense Intelligence Agency, sjef for Joint Functional Component Command for Intelligence, Surveillance and Reconnaissance, og leder av Military Intelligence Board fra 24. juli 2012 til 2. august 2014. Før det var han assisterende nasjonal etterretningsdirektør. Etter å ha vært nasjonal sikkerhetsrådgiver for Donald Trump har han fremmet høyreradikale konspirasjonsteorier.

Han var en konsekvent pådriver for bedre informasjons- og etterretningsdeling og var en fremtredende person innen etterretningsoperasjoner. Flynn medforfattet en rapport i januar 2010 gjennom Center for a New American Security kalt Fixing Intel: A Blueprint for Making Intelligence Relevant in Afghanistan, som kritiserte etterretningskollektivet for manglende forståelse av den sosiokulturelle konteksten av slagmarken i Afghanistan.

Flynn var nasjonal sikkerhetsrådgiver i Donald Trumps regjering i starten av 2017, men måtte trekke seg etter noen uker etter omstridt kontakt med Russlands USA-ambassadør. I desember 2017 erklærte han seg skyldig i å ha gitt falsk forklaring til føderale etterforskere om sin kontakt med Russlands ambassadør. Han ble i 2020 benådet av Trump kort tid etter at valgresultatet til fordel for Biden var klart.

I desember 2020 argumenterte Flynn for at Trump burde innføre unntakstilstand og militærstyre (martial law) i stater med omstridt valgresultat (det vil si stater Trump tapte) for å gjennomføre et nytt valg med tvang. Twitter utestengte Flynn i januar 2021 fordi han brukte sin konto der til å spre konspirasjonsteorier og støtte til QAnon. Dette skjedde etter stormingen av den amerikanske kongressbygningen. Sommeren 2020 kom det frem at han sluttet opp om QAnon. Blant QAnon-tilhengere anses Flynn som en martyr og helt, og Flynn har støttet deres konspirasjonsteorier særlig knyttet til Trumps valgnederlag. I mai 2021 kom det i nyhetsreportasjer frem at Flynn skal ha antydet støtte til militærkupp i USA på samme måte som i Myanmar. Flynn kom med uttalelsen under en konferanse og han fikk applaus fra forsamlingen. Flynn uttalte senere at fremstillingen i reportasjen ikke var riktig og at han aldri støttet ide om militærkupp.

I mai 2021 uttalte Flynn at covid-19 er et komplott for å avlede oppmerksomheten fra presidentvalget i 2020, et valg han mener Trump vant. Flynn mener George Soros, Bill Gates, Verdens helseorganisasjon og flere fant opp pandemien for å knekke Trump. Etter valget av Biden har Flynn fremstått som frontfigur i QAnon-beveglsen. Høsten 2021 uttalte Flynn at QAnon er desinformasjonskampanje laget av den politiske venstresiden og av CIA for å få folk til å se ut som tullinger (a bunch of kooks).

I januar 2022 kritiserte Flynn president Biden for å støtte Ukraina i striden med Russland og argumenterte for Putins syn relasjonen mellom de landene.

Flynn-saken 
FBI åpnet en etterforskning av Flynn den 16. august 2016 på bakgrunn av hans rolle som utenrikspolitisk rådgiver i Trump-kampanjen, hans kjente forbindelser til russiske statlige entiteter, samt at han hadde reist til Russland i desember 2015. Målet for etterforskningen var opprinnelig å avgjøre hvorvidt Flynn ble styrt av, eller koordinerte aktiviteter med russiske myndigheter, men ble senere endret til å dreie seg om å ha avgitt falsk forklaring til offentlige tjenestemenn. 

Flynn innrømmet først å ha løyet til FBI, men trakk senere tilståelsen. Saken ble henlagt av justisdepartementet i mai 2020. Dommeren i saken, Emmet Sullivan, valgte da å utnevne en annen dommer til å argumentere mot justisdepartementets begrunnelse for henleggelsen, samt gi en vurdering på hvorvidt Flynn ved å ha trukket tilståelsen sin gjorde seg skyldig i å ha løyet for retten. Flynn sendte da en begjæring til en ankedomstol for å få Sullivan til å henlegge saken. Ankedomstolen konkluderte med at Sullivans forlengelse av saken var grunnlovsstridig og beordret saken henlagt.

Saken vekket internasjonal oppsikt i 2017, og var en av de utløsende faktorene i den såkalte Mueller-etterforskningen. Etter henleggelsen i 2020 fikk saken fornyet oppmerksomhet og utløste granskninger i senatets justiskomité og internt i FBI.

Justisdepartementets begrunnelse for å henlegge Flynn-saken var at FBIs forhør av Flynn ble utført på et illegitimt etterforskningsgrunnlag, samt at utspørringen var urelatert til, og ikke rettferdiggjort av FBIs etterforskning av Flynn. Sammen med henleggelsen offentliggjorde justisdepartementet dokumenter som beskriver flere uregelmessigheter i saken.

Blant annet kom det frem at agentene som først etterforsket Flynn ønsket å avslutte saken et tidspunkt før den 4. januar 2017, etter at de i et dokument konkluderte med at Flynn ikke hadde begått noe lovbrudd. I det samme dokumentet skrev agentene at ytterligere intervjuer med Flynn var unødvendige i forbindelse med avslutningsprosedyrene. Ledelsen i FBI anså på dette tidspunktet den opprinnelige saken mot Flynn som avsluttet, men vurderte å åpne en ny sak basert på den såkalte «Logan Act». Flynns advokater la frem håndskrevne notater fra FBI som skal vise at forslaget om å benytte «Logan Act» mot Flynn ble reist av Joe Biden på et møte mellom daværende visepresident Biden, president Obama, FBI-direktør James Comey, og visejustisminister Sally Yates i dagene før Trump ble innsatt som ny president. I møtet syntes Comey imidlertid å ha avvist at kontakten mellom Flynn og utelandske instanser ikke skulle ha vært legitim. Denne lovbestemmelsen fra 1799 har blitt anvendt to ganger tidligere, sist i 1852. Bakgrunnen var en telefonsamtale Flynn hadde hatt med den russiske ambassadøren Sergey Kislyak den 29. desember 2016, som hadde blitt fanget opp av amerikansk etterretning. Flynn ble utnevnt som påtroppende nasjonal sikkerhetsrådgiver den 18. november 2016, og var på dette tidspunktet en del av Trumps overgangsteam.

FBIs assisterende direktør for kontraetteretning, Peter Strzok, oppdaget imidlertid at saken mot Flynn ikke var formelt avsluttet, og han beordret saken holdt åpen på vegne av «the 7th floor», intern sjargong for den øverste ledelsen i FBI. FBI delte ikke disse opplysningene med Flynns forsvarerteam i den påfølgende rettssaken.

Den 24. januar 2017 sendte FBI-direktør James Comey to agenter, Peter Strzok og Joe Pientka, til det Hvite Hus for å innhente en forklaring fra Flynn i forbindelse med hans samtale med Kislyak. FBI var på dette tidspunktet i besittelse av en transkripsjon av telefonsamtalen, noe Flynn gav uttrykk for at han var inneforstått med i forkant av forklaringen. Flynn ble bedt om å redegjøre for samtalen med Kislyak, og på spørsmål om hvorvidt de hadde diskutert sanksjoner svarte Flynn avkreftende. Transkripsjonen viste imidlertid at temaet hadde blitt nevnt, og etter en vurdering i FBIs topp-ledelse ble det besluttet å tiltale Flynn for å ha avgitt falsk forklaring.

I et håndskrevet notat skriver FBI agenten Bill Priestap i forkant av intervjuet med Flynn:«Hva er målet vårt? Sannhet/tilståelse eller å få han til å lyve, slik at vi kan straffeforfølge han eller få han sparket?». Bill Priestap hevder notatet var hans ble feiltolket, og at målet til FBI aldri var å lure Flynn i en felle.

FBI har ikke kunnet fremvise den opprinnelige rapporten fra Flynns forklaring, og tilbakeholdt først også senere versjoner av rapporten som var blitt redigert av FBI-advokat Lisa Page.

Daværende visejustisminister Sally Yates sa til spesialetterforsker Mueller at hun ble overrasket over at president Barack Obama kjente til FBIs avlytting av Flynn uten at hun selv var informert av FBI. Obama, som avsatte Flynn i 2014, advarte Trump mot å ansette Flynn da Trump overtok. Flynn arbeidet for Trumps valgkamp fra Februar 2016, og Trump ansatte Flynn som sikkerhetsrådgiver i november. At Flynn hadde hatt samtaler med Kislyak ble lekket til The Washington Post i februar 2016, og han ble deretter sparket fra sin stilling som nasjonal sikkerhetsrådgiver. Den 13.mai 2020 deklassifiserte NSA et dokument som viste at en rekke personer i Obama-administrasjonen hadde bedt om og fått innvilget såkalt avmaskering («unmasking») av Flynn i forbindelse med hans samtale med Kislyak, deriblant Joe Biden, James Comey, James Clapper og John Brennan. Det er ikke offentliggjort hva bakgrunnen for denne avmaskeringen var. 

Washington Post avslørte 20. mai at Flynns navn ikke var anonymisert i de rapportene FBI sirkulerte i regjeringsapparatet.

Peter Strzok ble senere sparket fra sin stilling i FBI, etter at det kom frem at han hadde utvekslet en rekke «Trump-kritiske» tekstmeldinger med Lisa Page, som han på dette tidspunktet hadde et hemmelig forhold med. Page valgte selv å si opp stillingen sin.

Reaksjoner 
Etter frafall av saken mot Flynn tok Donald Trump 10. mai 2020 i bruk stikkordet «Obamagate». Med dette sikter Trump til påstander eller en teori om at etterforskningen av Flynn og andre Trump-medarbeidere ble administrert av eller koordinert med sentrale personer i Obama-administrasjonen, som et ledd i en større plan om å felle eller undergrave Trump som president.

Referanser 

Offiserer i U.S. Army
Donald Trumps regjering
Bronze Star
Personer fra USA av irsk opphav